Carl Fredrik Lühr

Carl Fredrik Lühr (født 16. januar 1901 i Kristiania, død 6. mars 1991)DIS Gravminner i Norge var leder av flere busselskap i Nord-Norge og i Ottadalen og entomolog. Han regnes blant de mest markante personene innen entomologien i Norge. Han var internasjonalt kjent som en av de fremste ekspertene på norske sommerfugler.Aaggaard, Kåre. 1984. Luhr ble utnevnt til æresmedlem av Norsk Entomologisk Forening.

Carl Fredrik Lühr studerte ved Norges tekniske høgskole i Trondheim til maskinfører i 1926. Han ble ansatt i rutebilnæringen, først i Troms, senere i Oslo og endte i Gudbrandsdalen i Ottadalen kommunale billag. I sine unge år var han opptatt av biler og ble nordisk mester i billøp.Lund, Tor Bjørnulf. 1991. (nekrolog) Han er omtalt som …en person med sterke meninger og et buldrende ytre, men bak dette skjulte det seg en person med omtanke for sine medmennesker, og som delte alt med sine venner.

 Sommerfugler 
Han ble tidlig interessert i naturen og insekter. Ved en tilfeldighet traff han, som 14 åring, sommeren 1915 entomologen Karl Hannshus på Nesodden. Dette møtet resulterte i Lührs interesse for sommerfugler. Carl Fredrik Lühr ble medlem i Norsk Entomologisk Forening i 1922. Men på grunn av utdannelse og andre plikter varte det ikke mange år før han falt ut av medlemslistene. 

Først i 1953 ble han igjen medlem av Norsk Entomologisk Forening. Foranledningen var at det under det 9de nordiske entomologimøtet i Oslo i 1952 ble arrangert tur til Ottadalen og tilfeldigvis var Lühr sjåfør. Den entomologiske interessen fikk etterhvert større og større plass, og det er sagt at … Lühr var entomolog og disponent i billaget ved ledige stunder.Sømme, L. 2004. Side 128. Han har flere perioder bak seg i styret i Norsk Entomologisk Forening, fra 1959 til 1960 og som kasserer fra 1961 til 1966. Det fortelles at han ikke kvidde seg for å kjøre bil og at han ofte tok turen fra Vågå til Oslo for å være med på medlemsmøter. Hans siste bil, en Volvo Amazon hadde tilslutt 830 000 kilometer på kilometertelleren 

Carl Fredrik Lühr interesserte seg særlig for de nordnorske sommerfuglene. Han foretok nesten årlig reiser til Nord-Norge, men samlet også i Sør-Norge, særlig ved Grimstad. Lühr samlet de store sommerfuglene ofte omtalt som macros, men da han var i 80-årsalderen begynte han å samle de små sommerfuglene, tidligere omtalt som micros. Hans insektsamling omfattet over 50 000 eksemplar. Det manglet bare noen dusin på at den hadde alle de norske artene av macros. Hans samling finnes på Vitenskapsmuseet i Trondheim.

 Naturvern 
Carl Fredrik Lühr var engasjert i naturvern. Han var motstander av kraftutbyggingen i Alta. Hans innsats for vern av Grønnåsen i Gargia var viktig som bidrag til vern av et entomologisk viktig habitat i Finnmark. Han var også bekymret for bruken av insektfeller med gift og stilte spørsmål om uvettig fangst kunne skade sårbare arter.

 Utmerkelser  
Carl Fredrik Lühr ble 29. september 1979 utnevnt til æresmedlem av Norsk Entomologisk Forening. 
Han mottok i 1974 Det kongelige norske videnskabers selskab (DKNVS) minnemedalje.

 Publikasjoner 
Carl Fredrik Lühr har skrevet 24 publikasjoner i norske fagtidsskrift. Særlig om sommerfuglfaunaen i Nord-Norge, ved Lom og Vågå, men også fra andre deler av Norge. Han skrev ingen sammenfattende oversikt over norges sommerfugler. 

 1959 – En for Norge ny Geometridae (Lepidoptern). Norsk Ent. Tidsskr.. 11: 22. – 
 1960 – Archanara sparganii Esp. (Lepidoptera, Noctuidae) ny for Norge.  Norsk Ent. Tidsskr.. 11. side  111.
 1960 – Fortegnelse over Macrolepidoptera fanget i Lom herred (On). Norsk Ent. Tidsskr.. 11. side 112-116.
 1961 – Actebia fennica Tausch. funnet igjen i Norge (Lep., Noctuidae). Norsk Ent. Tidsskr..11. side  269.
 1962 – Tillegg ti1 fortegnelse over Macrolepidoptern fanget i Lom herred (On). Norsk Ent. Tidsskr..12. side 40.
 1963 – Amphipyra lithoxylea F. ny for Norge (Lepidoptera, Noctuidae). Norsk Ent. Tidsskr.. 12. side  126- 127.
 1965 – Nye funn og finnesteder (Lepidoptera). Norsk Ent. Tidsskr..13: 100.
 1966 – Nye finnesteder av Noctuoidea. Norsk Ent. Tidsskr.. 13. side  424.
 1968 – Nye funn av Lepidoptera i Norge. Norsk Ent. Tidsskr..15. side  60.
 1970 – Nye funn av Lepidoptera i Norge. Norsk Ent. Tidsskr.. 17. side  123 – 124.
 1971 – Remarks on Trigonophora meticulosa L and some other Lepidoptera in Norway. Norsk Ent. Tidsskr..18. side  51.
 1973 – Bemerkninger ti1 Catalogue of the Lepidoptera of Norway, Part 111. Norsk Ent. Tidsskr.. 20. side  270.
 1913 – Nye finnesteder av Lepidoptera i Norge. Norsk Ent. Tidsskr.. 20. side  333-334.
 1973 – Eupithecia irriguata Hb. (Lep., Geomtridae) ny for Norge. Norsk Ent. Tidsskr.. 20. side  335-336.
 1975 – Nye funn av Lepidoptera. Norw. J. Entomol.  22. side 164- 165.
 1976 – Nye funn av Lepidoptera. Norw. J. Entomol. 23. side  205.
 1977 – Macrolepidoptera fra en reise i Nord-Norge i august 1977. Atalanta norv.  3. side 50-52.
 1980 – Fra Societas Europaea Lepidopterologica's kongress. Insekt-Nytt 5(2). side  34-35.
 1981 – Anaitis efformata Gn. ny for Norge. Atalanta norv. 3. side  173.
 1982 – Polia furca colletti Sparre Schneider, en likeså vakker som sjelden norsk noctuide. Lepidoptera 3. side 80.
 1982 - Polia furca colletti Sp.Schn. (Lepidoptera, fam. Noctuidae). Insekt-Nytt 7(3). side 16- 17.
 1986 – Debatt: Kontinuerlig fangst med giftopererte lysfeller. (Brev fra C.F. Liihr). Insekt-Nytt 11(1). side 18.
 1986 – Plebejus idas L. ab. juncta Tutt. Insekt-Nytt 11(3). side 12.
 1986 – Gynandromorph Colias hecla Lef. ssp. sulitelma Aur.? 11 (4). side 5.

 Referanser 

 Litteratur 
 Aaggaard, Kåre. 1984. NEF's æresmedlemmer: Carl Fredrik Lühr. Insekt-Nytt 9 (4) Side 7-8. 
 Lund, Tor Bjørnulf. 1991. Carl Fredrik Lühr til minne. Insekt-Nytt 16 (2) Side 15-16. 
 Sømme, L. & Hansen, L.O. (bilderedaktør). 2004. Entomologiens historie i Norge. Norsk entomologisk forening * 1904-2004 Norsk entomologisk forening, Zoologisk museum, Universitetet i Oslo. 326 sider. ISBN 82-996923-1-8

 Eksterne lenker 
 Norsk entomologisk forening – for deg som vil lære mer om insekter.





Kategori:Norske entomologer
Kategori:Personer fra Vågå kommune
Kategori:Fødsler i 1901
Kategori:Dødsfall i 1991